次韻王解元
作者：陳造
朝代：宋

paragraphs: 觀名計利心，惴惴日交戰。
洪濤探龍睡，赤手投虎圈。
孰知青雲士，眼靜不汝眩。
中年琴書趣，早歲林壑願。
我無適時具，未敢厭寒遠。
政須營一醉，尚喜春酒賤。
前回所探花，撲蔌已如霰。
把杯臨清池，纈影中流見。
可須催歸語，且領提壺勸。
向來眼中人，此客頗嘗見。
兩王風流絕，聲名到朝彥。
新句如破竹，脫手金丸轉。
石交可忘年，時亦共酣醼。
春來景物好，題品幾時遍。
鶑花不無情，向君真自獻。